In nomine Patris et Filii et Spiritus sancti, amen. Universis presentes litteras inspecturis officialis Eduensis rei geste noticiam et salutem. Noveritis quod in presentia domini Johannis Baiole, presbiteri, notarii jurati nostri viceque nostra in hac parte fungentis, et testium infrascriptorum propter hoc specialiter constitutus dominus Guido, dictus de Choulot, presbiter, Eduensis diocesis, curatus parochialis ecclesie Sancti Quintini Eduensis, sanus mente et corpore et in bona existens memoria, cogitans de supremis, etc. In primis, animam suam commendat altissimo Creatori qui eam redemit sanguine suo precioso. Item, remittit omnibus omnes injurias et rancores. Item, vult et precipit quod, ante omnia, debita sua persolvantur et clamores sui emendentur per manus executorum suorum infrascriptorum. Item, corporis sui sepulturam eligit supra pontem beatorum Nazarii et Celsi juxta sepulturam magistri Arnulphi de Monte Salionis, quondam vicarii ecclesie Eduensis; item, quod luminare suum fiat de triginta libris cere. Item, vult et ordinat idem testator quod die obitus sui celebrentur triginta misse de defunctis pro remedio anime sue et benefactorum suorum, et dat et legat cuilibet celebranti, pro missa et vigiliis, duos grossos Turon. argenti semel. Item, vult et ordinat quod fiat dicta die obitus sui pictancia, tamen pro dominis ecclesie Eduensis et beneficiatis, de sex francis; item, quod quilibet non beneficiatus percipiat octo denarios, videlicet pro vigiliis quatuor denarios, et pro missa totidem. Item, vult et ordinat quod dicta die obitus sui fiat elemosina generalis, et cuilibet venienti erogentur duo denarii Turon. semel; item, quod tricesima die post obitum suum celebrentur triginta misse pro remedio quo supra, et dat et legat cuilibet celebranti duos grossos Turon. argenti. Item, vult et ordinat quod a dicta die obitus sui usque ad dictam tricesimam diem celebretur singulis diebus una missa cum vigiliis et septem psalmis de defunctis, pro remedio quo supra, et dat et legat celebranti quatuor francos auri. Item, dat ecclesie Beati Quintini Eduensis viginti solidos Turon. semel, pro tribus missis cum vigiliis de deffunctis et absolutione sua facienda in dicta ecclesia usque ad annum. Item, dat et legat ecclesie de Brecis decem solidos semel, pro una missa cum vigiliis de defunctis et absolutione facienda in dicta ecclesia usque ad annum. Item, dat ecclesie Beati Benedicti de Antuilleyo decem solidos Turon. semel, pro una missa et absolutione facienda in dicta ecclesia usque ad annum. Item, dat et legat domino episcopo Eduensi viginti solidos Turon. semel; item, archipresbitero Eduensi quinque solidos Turon. semel, pro duabus missis de defunctis pro remedio quo supra. Item, dat et legat cuilibet parochiali ecclesie de suburbio Eduensi quinque solidos semel pro una missa cum vigiliis et absolutione facienda in qualibet ecclesia de suburbio usque ad annum. Item, dat ecclesiis de Auciaco, de Lusia, Sancti Symphoriani de Marmaigne, Beate Marie de Magobrio, cuilibet quinque solidos Turon. semel, pro una missa cum vigiliis de defunctis et absolutione facienda in dictis ecclesiis usque ad annum. Item, dat et legat religiosis dominabus Sancti Georgii de Monte, pro anniversario suo faciendo, de una missa cum vigiliis de defunctis, pro remedio quo supra, decem solidos Turon. semel. Item, dat et legat fabrice ecclesie Eduensis viginti solidos Turon. semel. Item, dat et legat Domui Dei de Castro Eduensi viginti solidos semel, pro una pictancia inter pauperes dicte domus distribuenda. Item, dat et legat indulgencie beati Jacobi de Altopassu decem solidos Turon. semel, pro una pictancia inter pauperes distribuenda. Item, dat et legat Perrenete, nepti sue, uxori Roberti dicti Boursor, de Charmoul, omnia que habet in parrochiatibus de Brecis, de Marmaigne et de Sancto Symphoriano. Item, dat et legat domino Johanni Choulot, presbitero, omnia que habet in tota parrochia de Antuilleyo. Item, dat et legat Guillelmo Bolein, clerico et servitori suo, in recompensatione et solutione salarii sui, quadraginta solidos Turon. semel. Item, dat et legat executoribus suis infrascriptis, cuilibet quadraginta solidos Turon. semel, pro pena et laboribus circa executionem testamenti sui faciendam. Item, dat et legat Johannete, uxori Andree des Banchez, duos boves arabiles cum duabus vacis et suis sequacibus. Item, dat et legat domino Johanni Vignoler, presbitero, omnia animalia quecumque sint que tenet ab eodem testatore, ita quod tenebitur juvare executores testamenti dicti testatoris bona fide et per juramentum suum, et tenebitur celebrare pro eodem testatore triginta missas de defunctis pro remedio quo supra. Item, dat Johannone, pedisete sue, decem solidos Turon. semel. Item, vult et ordinat quod anniversarium suum fiat imperpetuum, in ecclesia Eduensi, de pane et vino per modum et formam contentos in anniversario bone memorie Anxelini Pellisanxeris, ita quod curatus Sancti Quintini, qui pro tempore fuerit, percipiet duos panes et duas pintas vini, et tenebitur celebrare in ecclesia beati Quintini, die dicti anniversarii sui, unam missam cum vigiliis de defunctis, pro remedio anime dicti testatoris et benefactorum suorum. In residuo vero omnium et singulorum bonorum suorum mobilium, si quod sit, heredes suos facit, constituit et ordinat dictus testator, premissis omnibus et singulis completis et executis ac sine debito terminatis, venerabiles et discretos viros decanum et capitulum Eduenses ac ecclesiam Eduensem. Hujus autem testamenti sui seu sue ultime voluntatis executores suos facit, constituit et ordinat idem testator videlicet venerabiles et discretos viros dominos Galterum de Martigniaco, Raginaldum de Crisseyo, canonicos Eduenses, Johannem de Sauceyo, Johannem Maresi curatum de Antuilleyo, et Johannem Choulot, presbiteros, et eorum quemlibet, etc. Datum et actum Edue, in domo habitationis venerabilis et discreti Petri Talepain, canonici Eduensis, die mercurii post estivale festum beati Martini, anno Domini millesimo trecentesimo sexagesimo octavo, presentibus venerabilibus et discretis viris dicto magistro Petro Talepain, dominis Amedeo de Orgeleto, canonicis Eduensibus, Johanne de Marigny, canonico Belnensi, Johanne Nobilis, Johanne Gemaul, presbiteris, Guillelmo Brondey, clerico, Roberto de Noyson, Raymondo Christiani et Johanne de Audenas, Eduensis diocesis, et pluribus aliis testibus ad premissa vocatis specialiter et rogatis. J. BAIOLE.